РЕГЛАМЕНТ ЗА ИЗПЪЛНЕНИЕ (ЕС) № 1216/2013 НА КОМИСИЯТА
от 28 ноември 2013 година
за дерогация от Регламент (ЕО) № 288/2009 относно срока за представяне на стратегиите и заявленията за помощ на държавите членки пред Комисията и срока за вземане на решение от страна на Комисията относно окончателното разпределяне на помощта в рамките на схемата за предлагане на плодове в училищата
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 103з, буква е) във връзка с член 4 от него,
като има предвид, че:
(1)
В съответствие с член 4, параграф 1 от Регламент (ЕО) № 288/2009 на Комисията (2) държавите членки, кандидатстващи за помощта, посочена в член 103жа, параграф 1 от Регламент (ЕО) № 1234/2007, за периода от 1 август до 31 юли, информират Комисията за своята стратегия до 31 януари на годината, в която започва съответният период.
(2)
В резултат на предложението на Комисията за регламент на Европейския парламент и на Съвета за установяване на обща организация на пазарите на селскостопански продукти (Общ регламент за ООП) (3) и политическото съгласие, постигнато от съзаконодателите относно бъдещата обща селскостопанска политика (ОСП), от 1 януари 2014 г. ще се променят важни елементи на схемата за предлагане на плодове в училищата, по-специално общият размер на помощта и новите проценти на съфинансиране.
(3)
Поради прилагането на новите елементи на схемата за предлагане на плодове в училищата от 1 януари 2014 г. за държавите членки ще бъде невъзможно да адаптират своите стратегии към новата рамка преди изтичане на срока за съобщаване на стратегията.
(4)
По тази причина на държавите членки, които желаят да приложат схемата за предлагане на плодове в училищата за учебната 2014/2015 година, следва да бъде разрешено като преходна мярка да представят своята стратегия и заявлението за помощ за периода от 1 август 2014 г. до 31 юли 2015 г. на Комисията до 30 април 2014 г.
(5)
Аналогично, с оглед на променения от новата ОСП общ бюджет за схемата за предлагане на плодове в училищата, крайният срок, в който Комисията трябва да вземе решение за окончателното разпределяне на помощта за периода от 1 август 2014 г. до 31 юли 2015 г., определен в член 4, параграф 4, трета алинея от Регламент (ЕО) № 288/2009, следва да бъде удължен до 30 юни 2014 г.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
1. Чрез дерогация от член 4, параграф 1 от Регламент (ЕО) № 288/2009 държавите членки могат да информират Комисията за своята стратегия и заявлението за помощ за периода от 1 август 2014 г. до 31 юли 2015 г. най-късно до 30 април 2014 г.
2. Чрез дерогация от член 4, параграф 4, трета алинея от Регламент (ЕО) № 288/2009 Комисията взема решение за окончателното разпределяне на помощта от Съюза за периода от 1 август 2014 г. до 31 юли 2015 г., до 30 юни 2014 г.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага до 30 юни 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 28 ноември 2013 година.